SKRIFTLIG FORESPØRGSEL E-0755/03

af Daniela Raschhofer (NI) til Kommissionen

(12. marts 2003)

Om: Høring af offentligheden i forbindelse med vurdering af projekters indvirkning i bevaringsområder

I henhold til artikel 6 i habitatdirektivet (92/43/EØF(1)) skal indvirkningen af de planer og projekter, som kan medføre betydelige ændringer for et særligt bevaringsområde, vurderes i forhold til dette områdes bevaringsmål. De kompetente myndigheder godkender på grundlag af vurderingen af indvirkningen en plan eller et projekt, efter at de først har konstateret, at de ikke indvirker negativt området, og efter at de har hørt offentligheden.

I Østrig blev habitatdirektivets artikel 6 omsat i ni delstatslove om naturbeskyttelse. I otte af disse nye delstatslove foreskrives imidlertid en høring af offentligheden. Myndighederne har dermed ikke selv mulighed for at afgøre i hvert enkelt tilfælde, om de ønsker at gennemføre en høring af offentligheden.

1. Under hvilke omstændigheder mener Kommissionen, at de nationale myndigheder skal gennemføre en høring af offentligheden i forbindelse med en vurdering af indvirkningen på naturen i henhold til habitatdirektivets artikel 6?

2. Er det tilladt at undlade at høre offentligheden i forbindelse med projekter, som i henhold til direktiv 85/337/EØF(2) skal vurderes for deres indvirkning på miljøet?

3. Mener Kommissionen, at artikel 6, stk. 3, i habitatdirektivet (92/43/EØF) er omsat på tilfredsstillende vis i den østrigske naturbeskyttelseslovgivning med hensyn til høring af offentligheden?

(1) EFT L 206 af 22.7.1992, s. 7.

(2) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(15. maj 2003)

Artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter(1) (habitat-direktivet) kræver ikke, at myndighederne hører offentligheden, før den træffer afgørelse om en plan eller et projekt, som vil kunne få en betydelig indvirkning på et særligt bevaringsområde. Dog kan medlemsstaterne ikke udelukke høring af offentligheden for alle sådanne planer eller projekter, men bør tage dette spørgsmål op på passende vis som led i gennemførelsen af habitat-direktivet. F.eks. bør myndighederne sag for sag tage stilling til, om offentligheden bør høres. Desuden støtter Kommissionen i lyset af Århus-konventionen(2) af principielle grunde en bred adgang for offentligheden til miljøoplysninger samt offentlighedens deltagelse i beslutningstagningen på miljøområdet.

Der kan afgives følgende svar på de stillede spørgsmål:

- Offentlig høring er nødvendig, når vurderingen som krævet i habitat-direktivets artikel 6, stk. 3, antager form af en vurdering i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3), med senere ændringer (VVM-direktivet).

- Som anført ovenfor kræves der i alle tilfælde offentlig høring, når vurderingen i henhold til habitat-direktivets artikel 6, stk. 3, indgår i miljøindvirkningsvurderingen under VVM-direktivet.

- Den østrigske lovgivning om gennemførelse af habitat-direktivet er blevet analyseret af Kommissionen. Analysen afslørede, at var flere problemer i form af manglende overensstemmelse, herunder med artikel 6.

(1) EFT L 206 af 22.7.1992.

(2) Konvention af 25. juni 1998 om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet.

(3) EFT L 175 af 5.7.1985.